黎姿身兼多職,除咗係CEO之外,仲要照顧3個小朋友加老公,不過就算咁忙佢依然Keep得好好,身材同皮膚一直保持喺最佳狀態!到底佢「凍齡」有咩秘訣?今次就等佢分享日常美容習慣俾大家知啦~
定期修整眉毛
黎姿本身擁有女仔都好羨慕嘅濃密眉毛,不過唔好以為條眉好粗好濃就係一件好事呀,要識得保養同打理,先可以維持到一對秀氣嘅眉毛,黎姿話以前自己唔識修眉,搞到個樣睇落去好惡,宜家佢將眉毛漂淺咗,每兩日修整一次眉毛,個樣睇落都親和好多~
從小開始護膚 拒絕整容
黎姿14、15歲入行拍戲之後,佢媽咪就提議佢去上護膚班,於是佢就按照美容師嘅方法去護膚,後來呢樣興趣竟然成為佢嘅事業!時下好多人為咗追求美麗會去整容,黎姿就話自己從來無考慮過,因為唔適合佢。
美容小習慣
黎姿最鐘意就係喺冬天浸熱水足浴,促進血液循環,有助身體排汗,如果冬天比較難排汗嘅人,呢個係一個唔錯嘅方法!
清潤湯水更勝補品
雖然好多人都會以為黎姿老公咁錫佢,一定會買好多補品俾佢進補,但其實黎姿係唔食補品嘅。佢坐月嘅時候都只係多飲清潤湯水,少食生冷食物,但鹿茸、人參等等補品佢都食唔慣,而花膠嘅口感佢就更唔鐘意。
營養餐單目的去水腫 不是減肥
黎姿唔會節食減肥,不過佢有營養師為佢設計嘅營養計劃,目的係去水腫,而唔係減肥。而日常飲食當中,佢鐘意食清淡新鮮嘅食物,大約有七成食物都係清新口味,例如係蔬菜沙律,焗麵包或者水果等。
至於有機肉,會以清淡方式烹調,令佢可以食到肉原有嘅鮮味。黎姿好少食煎炸食物,不過都鐘意食辣,所以有時會食少少。
Text: POP-OL Editorial
Photo Source: Weibo